
МИНИСТЕРСТВО НА ЗЕМЕДЕЛИЕТО И ХРАНИТЕ
Проект

Наредба за изменение и допълнение на Наредба № 8 от 2011 г. за сечите в горите (обн., ДВ, бр. 64 от 2011 г.; изм. и доп., бр. 63 от 2013 г., бр. 72 от 2015 г., бр. 71 от 2017 г., бр. 84 от 2020 г.; изм. с Решение № 6888 от 8.06.2021 г. на ВАС на РБ, Решение № 4795 от 18.05.2022 г. на ВАС на РБ и Решение № 5288 от 1.06.2022 г. на ВАС на РБ – бр. 50 от 2023 г.; изм. и доп., бр. 91 от 2023 г.)


§ 1. В чл. 4 се правят следните изменения и допълнения:
1. Създава се нова ал. 2:
„(2) Разработките и указанията по ал. 1 се утвърждават със заповед на изпълнителния директор на ИАГ, след проведено обществено обсъждане. Заповедта на изпълнителния директор на ИАГ подлежи на обжалване по реда на Административнопроцесуалния кодекс.“
2. Досегашната ал. 2 става ал. 3.

§ 2. В чл. 5, ал. 1, изречение първо накрая се добавя „или план-извлечение, както и за допустимите по наредбата случаи“. 

§ 3. В чл. 13, ал. 3 думите „наредбата по чл. 95, ал. 2, т. 2 от Закона за горите“ се заменят с „Наредба № 21 от 2012 г. за условията и реда за определяне, одобряване, регистрация и отмяна на източниците от горската семепроизводствена база, събирането и добива на горски репродуктивни материали, тяхното окачествяване, търговия и внос (Обн., ДВ, бр. 93 от 2012 г.).“

§ 4. В чл. 18, ал. 2 се изменя така:
„(2) Сечите по ал. 1 се извършват чрез освобождаване от дървета, храсти и издънки, които конкурират дърветата с добри стъблени качества и растежен потенциал, подходящи за месторастенето.“

§ 5. В чл. 19, ал. 4 числото „25“ се заменя с „30“.

§ 6. В чл. 25 се правят следните изменения:
1. В ал. 4 думите „всеки с диаметър до два пъти средната височина на насаждението“ се заличават.
2. Алинея 6 се изменя така:
„(6) Възобновителният период на постепенно-котловинната сеч е не по- малък от 20 години, а периодът между отделните лесовъдски намеси е не по-малък от 5 години. Интензивността на сечта е до 30 на сто от запаса. При склопеност на зрелия дървостой между котлите под 0,6 и наличие на достатъчно количество укрепнал подраст интензивността на сечта е до 90%.“.

§ 7. В чл. 27, ал. 1 думите „не по-малък от 60 години за сенкоиздръжливите” се заменят с „не по-малък от 60 години за високостъблените сенкоиздръжливи дървесни видове и 40 години за издънковите сенкоиздръжливи дървесни видове”.

§ 8. В чл. 32 се правят следните допълнения:
1. В ал. 2 накрая се добавя „като се допуска цялостно изсичане на дървостоя, с последващо извършване на почвоподготовка и залесяване“.
2. В ал. 3 накрая се добавя „като не се допуска отсичането на други дървесни видове.“

§ 9. В чл. 36, ал. 3 се отменя.

§ 10. Създава се чл. 36а:
„Чл. 36а. (1) В полезащитните горски пояси (ПГП) се провеждат технически, санитарни и принудителни сечи с цел:
1. поддържане и/или подобряване на състоянието им от създаването им до окончателно изсичане на дървостоя;
2. достигане на оптималната височина;
3. създаване и поддържане на конструкция на дървостоите за по-равномерно разпределяне на снежната покривка и намаляване на ветровата ерозия;
4. в подходяща възраст да се създадат условия за семенно или издънково възобновяване.
(2) За постигане целите по ал. 1 се допуска частично или цялостното отсичане на дървостоя. Цялостно отсичане на дървостоя се допуска в:
1. акациеви пояси със семенен и смесен произход с възраст над 20 години;
2. акациеви пояси с издънков произход с възраст над 15 години;
3. гледичиеви пояси със семенен произход с възраст над 50 години;
4. гледичиеви пояси с издънков произход с възраст над 25 години;
5. пояси с преобладаващ дървесен вид от ясен, с издънков произход на възраст над 25 години;
6. пояси в лошо състояние, които не могат да изпълняват функциите си.
(3) В ПГП в задоволително състояние, с увреждания над 25% се водят технически сечи, при които се отстраняват сухи и повредени дървета, като само в гъстите групи е допустимо отсичане на здрави дървета.
(4) В ПГП в добро състояние се водят технически сечи за оптимизиране на видовия състав и за подобряване на конструкцията. Периодът между отделните лесовъдски намеси да е не по-малък от 5 години, като интензивността на сечта е до 20%.
(5) В издънковите ПГП поетапно се редуцира броя на издънките, като се толерират съществуващите семенни фиданки и по-здравите и качествени издънки, като интензивността на сечта е до 20%.
(6) Невъзобновените участъци в поясите, както и пояси в лошо състояние, в които е извършено цялостно изсичане на дървостоя, се залесяват.
(7) При необходимост се извършва кастрене на крайните редове.
(8) С цел осигуряване на функционална конструкция на поясите се премахва подлесната растителност и самонастанили се нежелани дървесни видове.“

§ 11. В чл. 37, ал. 8 се отменя.

§ 12. В чл. 43, ал. 1 накрая се добавя „както и ограждане на възобновени участъци до склопяване на насажденията, с изключение на тези, за които с нормативен или административен акт е наложена забрана за ограждане.“

§ 13. В чл. 44а се създава ал. 5:
„(5) Със заповед на изпълнителния директор на Изпълнителната агенция по горите може да се определи електронен вид на документите от теренните измервания и на протокола по ал. 3, с цел автоматизирано постъпване на данните в електронната система на ИАГ.“

§ 14. В чл. 48 се правят следните изменения и допълнения:
1. В ал. 1 се създава т. 7:
„7. разхвърляне върху новоизградените просеки.“
2. Алинея 3 се изменя така:
„(3) Почистването на сечищата се извършва с провеждането на сечта в насаждението, в срока за сеч и извоз определен с позволителното за сеч.“

§ 15. В чл. 49 се създава ал. 3: 
„(3) Лицето, което е подписало карнет-описа за маркирал насаждението, носи отговорност, че извършеното маркиране е съгласно изискванията за провеждане на съответните видове сечи по наредбата.“

§ 16. В чл. 50 се правят следните изменения и допълнения:
1. В ал. 2 изречение първо след думата „собственици“ се добавя „на гори“.
2. В ал. 7 накрая се добавя „освен когато имотът граничи с незалесени площи“.
3. Алинея 9 се изменя така: 
„(9) Проектираните просеки за изграждане на временни горски пътища, временни въжени линии и складове за дървесина се ограничават с видим знак върху оставащите на корен дървета.“
4. Алинея 10 се изменя така:
„(10) За запазване на единични дървета, включително биотопни, когато е разрешено цялостно отсичане на дървостоя, оставащите на корен дървета, включително биотопни, се отбелязват с видим знак на височина 130 см по начин, неувреждащ кората. При маркиране на насаждения за санитарни или принудителни сечи с интензивност под 100%, маркиращия лесовъд може да ограничи площта за сеч съгласно чл. 50, ал. 7, и да отбележи в основата на стъблото и на височина 130 см, с траен знак, неувреждащ кората на стъблото, оставащите дървета неподлежащи на сеч. Начинът на отбелязване се отразява в карнет-описа и технологичния план за добив на дървесина.“
5. Алинея 17 се изменя така:
„(17) Обемът на маркираната дървесина от просеки за изграждане на временни горски пътища, временни въжени линии и складове за дървесина, не се включва при определяне интензивността на сечта и в допустимия размер на ползването за насаждението. Площта на съществуващите и новоизградените просеки е до 17% от площта на цялото насаждение или имот.
6. Създава се ал. 18:
[bookmark: _Hlk170204305]„(18) Министърът на земеделието и храните, съответно кметът на общината, може да издаде заповед за задължително използване на неподвижно закрепена пластина, съгласно чл. 54, ал. 1, т. 2 от Наредба № 1 от 2012 г. за контрола и опазването на горските територии (ДВ, бр. 11 от 2012 г.)., за определени държавни съответно за общински горски територии, видове гори, насоки на стопанисване и/или сечи.“

§ 17. В чл. 51в, ал. 3 след думата „бедствие“ се добавя „както и в случаите по ал. 2“.

§ 18. В чл. 52 се правят следните изменения и допълнения:
1. В ал. 1, т. 2 след думата „собственици“ се добавя „на гори“.
2. Алинея 5 се изменя така:
„(5) За всяко насаждение или за имот и насаждение поотделно се издава и е в сила само едно позволително за сеч и в него се определят сроковете за сеч и извоз.“

§ 19. В чл. 53, ал. 2, т. 6 се изменя така:
„6. допустимата ширина на проектираните просеки за изграждане на временни горски пътища, временни въжени линии и разстоянията между тях“.

§ 20. В чл. 54, ал. 1, т. 5 думите „ал. 8“ се заменят с „ал. 19“.

§ 21. В чл. 55 се правят следните изменения:
1. В ал. 1 думата „имоти“ се заменя с „насаждения или за имоти и насаждения“.
2. В ал. 2 думата „имотите“ се заменя с „насажденията или на имотите и насажденията“.
3. В ал. 3 думата „имоти“ се заменя с „насаждения или на имотите и насажденията“.

§ 22. В чл. 56, ал. 3 думите „се подписва“ се заменят с  „влиза в сила след подписването му“.

§ 23. В чл. 57, т. 7 думите „вследствие на което се налага ново маркиране“ се заличават.

§ 24. В чл. 62 се правят следните изменения:
1.Алинея 3 и 4 се изменят така:
„(3) В случай на смърт, както и при невъзможност на лицето, което е получило позволителното за сеч, да подпише протокола за освидетелстване на сечището, същият се подписва от друго лице, определено от лицето, на което е разрешено да извърши добива в насаждението или имота.
(4) В случаите по ал. 3, освидетелстването се извършва в седемдневен срок от настъпването/уведомяването за обстоятелствата, породили невъзможността.“
2. Алинеи 5, 6 и 7 се отменят.

§ 25. В чл. 64, ал. 1 се създава т. 8:
„8. протокол за оценка на естественото възобновяване по чл. 44а, ал. 3.“

§ 26. В чл. 72, т. 6 числото „50“ се заменя с „30“.

§ 27. В допълнителната разпоредба, § 1 се правят следните изменения и допълнения:
1. Точка 45 се изменя така:
„45 „Полезащитни пояси в лошо състояние“ са тези, при които когато в резултат на престарялост на дървостоя, пожари, незаконни сечи, абиотични и биотични въздействия и др., главният или главните видове липсват или са под 50% участие в състава, здравословното състояние е лошо (обезлистване над 60 %, оцветяването на короната и стъблото е над 60%, суховършие над 30% с признаци на загиване, преобладаващата част от дърветата са с мразобойни и ракови образования и др.), а преобладаващата конструкция е напълно нарушена под 35%. Поясът не изпълнява предназначението си.“
2. Създават се т. 51 и 52:
„51. „Полезащитни пояси в задоволително състояние“ са тези, при които когато главният или главните видове имат участие в състава над 50%, здравословното състояние е задоволително (с обезлистване до 60%, оцветяването на короната и стъблото е до 60%, суховършие до 30% и има единични дървета, засегнати от мразобойни и ракови образувания и др.) и поясът е с уплътнена конструкция 35 – 65%. Поясът е с частично нарушена функционалност.“
52. „Полезащитни пояси в добро състояние“ са тези, при които състоянието им, от създаването им до момента на инвентаризацията е ненарушено, липсват признаци на здравословни проблеми (липсва суховършие, обезлистването е до 25%, оцветяването на короната и на стъблото е до 25%, липсват мразобойни, ракови образувания и др.) и преобладаващата конструкция е добра - над 65%. Поясът е пълноценен и изпълнява предназначението си.

Заключителна разпоредба

§ 28. Наредбата влиза в сила един месец след обнародването ѝ в „Държавен вестник“.



Д-Р ГЕОРГИ ТАХОВ
Министър на земеделието и храните

